Title: ระเบียบคณะกรรมการกองทุนหมู่บ้านและชุมชนเมืองแห่งชาติ ว่าด้วยการคัดเลือกและแต่งตั้งผู้อำนวยการสำนักงานกองทุนหมู่บ้านและชุมชนเมืองแห่งชาติ พ.ศ. 2548

ระเบียบคณะกรรมการกองทุนหมู่บ้านและชุมชนเมืองแห่งชาติ

ระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วยการคัดเลือกและแต่งตั้งผู้อำนวยการสำนักงานกองทุนหมู่บ้านและชุมชนเมืองแห่งชาติ
พ.ศ. ๒๕๔๘[๑]

โดยที่เป็นการสมควรกำหนดระเบียบว่าด้วยการคัดเลือกและแต่งตั้งผู้อำนวยการ
สำนักงานกองทุนหมู่บ้านและชุมชนเมืองแห่งชาติ เพื่อให้เป็นไปตามพระราชบัญญัติกองทุนหมู่บ้านและชุมชนเมืองแห่งชาติ
พ.ศ. ๒๕๔๗

อาศัยอำนาจตามความในมาตรา
๑๙ (๑๖) มาตรา ๒๑ มาตรา ๒๒ มาตรา ๒๓ และมาตรา ๓๑ วรรคสาม แห่งพระราชบัญญัติกองทุนหมู่บ้านและชุมชนเมืองแห่งชาติ
พ.ศ. ๒๕๔๗ คณะกรรมการกองทุนหมู่บ้านและชุมชนเมืองแห่งชาติจึงให้ออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกองทุนหมู่บ้านและชุมชนเมืองแห่งชาติ
ว่าด้วยการคัดเลือกและแต่งตั้งผู้อำนวยการสำนักงานกองทุนหมู่บ้านและชุมชนเมืองแห่งชาติ
พ.ศ. ๒๕๔๘

ข้อ ๒  ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓  ให้ประธานกรรมการกองทุนหมู่บ้านและชุมชนเมืองแห่งชาติ
เป็นผู้รักษาการตามระเบียบนี้
ในกรณีที่มีปัญหาเกี่ยวกับการปฏิบัติตามระเบียบนี้
ให้ผู้รักษาการเป็นผู้วินิจฉัยชี้ขาด และคำสั่งหรือข้อวินิจฉัยของผู้รักษาการให้ถือเป็นที่สุด

ข้อ ๔  ให้ประธานกรรมการกองทุนหมู่บ้านและชุมชนเมืองแห่งชาติ
แต่งตั้งคณะอนุกรรมการคัดเลือกผู้อำนวยการสำนักงานกองทุนหมู่บ้านและชุมชนเมืองแห่งชาติ
ตามมาตรา ๒๓ แห่งพระราชบัญญัติกองทุนหมู่บ้านและชุมชนเมืองแห่งชาติ พ.ศ. ๒๕๔๗ ขึ้นคณะหนึ่ง
เพื่อกำหนดหลักเกณฑ์ วิธีการคัดเลือก คุณสมบัติ และลักษณะต้องห้าม รวมทั้งการดำเนินการอื่นใดให้เป็นไปตามมาตรา
๒๓ แห่งพระราชบัญญัติกองทุนหมู่บ้านและชุมชนเมืองแห่งชาติ พ.ศ. ๒๕๔๗ ด้วยความเรียบร้อย
เปิดเผยและโปร่งใส

ข้อ ๕  ในการประชุมของคณะอนุกรรมการ ถ้าประธานไม่มาประชุมหรือไม่อาจปฏิบัติหน้าที่ได้
ให้อนุกรรมการที่มาประชุมเลือกอนุกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
อนุกรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๖  ให้คณะอนุกรรมการเสนอรายชื่อ พร้อมคุณสมบัติผู้เหมาะสม
และไม่มีลักษณะต้องห้ามต่อประธานกรรมการกองทุนหมู่บ้านและชุมชนเมืองแห่งชาติ เพื่อนำเสนอคณะกรรมการกองทุนหมู่บ้านและชุมชนเมืองแห่งชาติพิจารณาแต่งตั้งตามมาตรา
๒๓ แห่งพระราชบัญญัติกองทุนหมู่บ้านและชุมชนเมืองแห่งชาติ พ.ศ. ๒๕๔๗

ข้อ ๗  ในกรณีที่ผู้ได้รับแต่งตั้งเป็นผู้อำนวยการ
สำนักงานกองทุนหมู่บ้านและชุมชนเมืองแห่งชาติไม่อยู่หรือไม่อาจปฏิบัติงาน หรือมีเหตุประการอื่นใดเพื่อประโยชน์ในการดำเนินงานของสำนักงานกองทุนหมู่บ้านและชุมชนเมืองแห่งชาติ
ให้ประธานกรรมการกองทุนหมู่บ้านและชุมชนเมืองแห่งชาติแต่งตั้งบุคคลผู้เหมาะสมทำการแทนผู้อำนวยการ
สำนักงานกองทุนหมู่บ้านและชุมชนเมืองแห่งชาติชั่วคราว และให้ผู้ทำการแทนได้รับสิทธิและประโยชน์อื่นใดเช่นเดียวกับผู้ดำรงตำแหน่งผู้อำนวยการสำนักงานกองทุนหมู่บ้านและชุมชนเมืองแห่งชาติ

ประกาศ ณ วันที่ ๒๗
ตุลาคม พ.ศ. ๒๕๔๘
พินิจ  จารุสมบัติ
รองนายกรัฐมนตรี
ทำหน้าที่ประธานกรรมการกองทุนหมู่บ้านและชุมชนเมืองแห่งชาติ

ฐิติพงษ์/จัดทำ
๑๐ พฤศจิกายน ๒๕๔๘

สถาพร/ปรับปรุง
๒๙ พฤศจิกายน ๒๕๔๙

นฤดล/แก้ไข
๑๖ ตุลาคม ๒๕๕๑

จุฑามาศ/ปรับปรุง
๖ ตุลาคม ๒๕๕๙

[๑] ราชกิจจานุเบกษา
เล่ม ๑๒๒/ตอนพิเศษ ๑๒๕ ง/หน้า ๑๙/๓ พฤศจิกายน ๒๕๔๘